Miškin

Miškin () om Venäman lidn da lidnankund Jaroslavlin agjan päivlaskmas. Se om Miškinan rajonan administrativižeks keskuseks da palaks.
Istorii.
Eländpunkt mainitase 15. voz'sadaspäi. Se sai lidnan statusad vn 1777 3. päiväl elokud. Legendan mödhe, hir' noustati ruhtinast jogen randal i muga hän päzui kün koskendusespäi.
Miškin oli torgovanoiden lidnaks. Kadoti lidnan statusad i oli "Miškino"-žiloks vll 1927−1988, lidnanvuiččeks žiloks vspäi 1943, sid' Miškin-žiloks. Sai lidnan statusad tošti vl 1991.
Miškin šingotase turizmal (Hiren pert'kulu, puižed erižpertid, viž muzejad, 140 tuhazesai turistoid vodes), londuseližen gazan veimiden videl kompressorcehal («Gazprom», läz 800 radnikad) i kivivoiveimen pompandan stancijal, mugažo kan'goiden edheotandal i radonmahtoiden keskusel. Lindfabrik radab lidnan päivlaskmaižel röunal.
Geografijan andmused.
Lidn sijadase rajonan päivnouzmas, Volgan hural korktal randal Ribinskan vezivaradimen augotišes, 110 m ü.m.t. keskmäižel korktusel.
Om valdmoid turistlaivoiden täht. Kümneminutine ehtatim ühtenzoitab lidnan suvišt randirdad Volgan oiktanke randanke, «Uglič — Ribinsk»-avtote mäneb siš i avtobusstancii sijadase läz ehtatimen seižutest oiktal randal. Juhot'-jogi ( 75 km pitte) lankteb Volgha oiktalpäi lidnad vaste. Lähembaine raudtestancii om saudud Volg-žilos 21 km pohjoižhe «Ribinsk — Bologoje»-raudtekeskustal, avtote ühtenzoitab senke Volgan huradme randadme. Matkad Jaroslavlihesai om 87 km päivnouzmha orhal vai üks' sada kilometrid oiktadme avtotedme. Lähembaižed lidnad oma Uglič koumekümne kilometrad suvhe orhal vai 38 km avtotedme i Ribinsk 37 km pohjoižpäivnouzmha orhal keskushesai vai 46 km avtotel.
Tobmuz.
Miškin om lidnankundan üks'jäižeks eländpunktaks.
Lidnankundan tobmuden pämez' om sen Administracijan pämez'. Edeline lidnan pämehen velgusentäutai om Anna Košutina (sügüz'ku 2022 — viluku 2024). Edeline lidnan pämez' om Jevgenii Petrov (reduku 2014 — sügüz'ku 2022). Lidnan Municipaline nevondkund om likvidiruidud vn 2024 heinkus. Sen jäl'gmäine ezimez' om Leonid Čistäkov, radoi vn 2019 kül'mkuspäi, edeline — Roman Šuvalov.
Eläjad.
Vn 2010 Venäman rahvahanlugemižen mödhe lidnan eläjiden lugu oli 5 932 ristitud, rajonan nell' seičemendest, vn 2021 — 5 621 ristitud. Kaik 5 738 eläjad oli lidnas vl 2017. Kaikiš suremb lidnan ristitišt oli 6 600 eläjad vll 1996−1998.
Rahvahad (enamba 0,4 % vl 2021): venälaižed — 94,7 %, azerbaidžanlaižed — 1,4 %, ukrainalaižed — 0,5 %, toižed rahvahad — 1,7 %, rahvahuden ozutandata — 1,7 %.
Ortodoksižen hristanuskondan kahesa pühäpertid oma kaičenus da avaitud lidnas: ph. Mikulain päjumalanpert' (om saudud vll 1766−1837), Jumalanmaman Emäganpäivän päjumalanpert' (letihe vll 1805−1820), «Kaikiden gorähižiden ihastuz»-jumalaižen jumalanpert' (1714, kaumžomal) i viž časounäd. Niiden ližaks Eläban Eziauguižen Stroican jumalanpert' i kuz' časounäd oma todud toižiš eländpunktoišpäi lidnan rahvahaližhe etnografižhe muzejha i «Mahajev dvor»-muzei-usadibha.
Openduz.
Lapsiden opendusen aluzkundad oma nell' nimitadud päivkodid, keskškol, lapsiden sädamižen pert', čomamahtoiden škol, lapsiden da norišton sportškol.
Miškinan politehnine kolledž om lidnan professionaližen opendusen aluzkundaks.